Դուվան Սապատա

**Դուվան Սապատա** (, ), կոլումբիացի պրոֆեսիոնալ ֆուտբոլիստ։ Ներկայումս հանդես է գալիս Ատալանտայի և Կոլումբիայի ազգային հավաքականի կազմում։ Խաղում է կենտրոնական հարձակվողի դիրքում։

## Ակումբային կարիերա
### Ամերիկա Կալի
Սապատան Ամերիկա Կալիի ակադեմիայի սան է։ Իր պրոֆեսիոնալ դեբյուտը նշեց 2009 թվականի մարտի 15-ին՝ Բոյակա Չիկոյի դեմ խաղում։ Իր առաջին գոլը խփեց 2010 թվականի մարտի 1-ին՝ Էնվիգադոյի դեմ խաղում։ 2011 թվականի փետրվարի 14-ին նա հետ-տրիկ ձևակերպեց Դեպորտիվո Պերեյրայի դեմ խաղում՝ 3-2 հաշվով հաղթանակ պարգևելով իր թիմին։ Ամերիկա Կալիի կազմում Սապատան անցկացրեց 40 հանդիպում՝ դառնալով 8 գոլի հեղինակ։

### Էստուդիանտես
2011 թվականին Սապատան սկզբից վարձավճարով, ապա լրիվ տրանսֆերով տեղափոխվեց արգենտինական Էստուդիանտես։ Իր դեբյուտը Արգենտինայի առաջնությունում նշեց սեպտեմբերի 26-ին՝ Բելգրանոյի դեմ խաղում՝ այս խաղում դառնալով գոլի հեղինակ։ 2012 թվականի նոյեմբերի 11-ին նա դուբլ ձևակերպեց Ատլետիկո Ռաֆաելային՝ օգնելով իր թիմին հաղթել 3-1 հաշվով։ 2013 թվականի մարտին կոլումբիացին 2 գոլ խփեց Նյուելս Օլդ Բոյզի դեմ խաղում։ Էստուդիանտեսի կազմում Սապատան անցկացրեց 46 հանդիպում՝ դառնալով 22 գոլի հեղինակ։

### Նապոլի
2013 թվականի օգոստոսի 25-ին Սապատան տեղափոխվեց Նապոլի։ Իր դեբյուտը ակումբի կազմում նշեց սեպտեմբերի 28-ին՝ Ջենոայի դեմ խաղում։ Առաջին հանդիպումը Չեմպիոնների Լիգայում անցկացրեց հոկտեմբերի 1-ին՝ փոխարինելով Խոսե Կալյեխոնին Արսենալի դեմ խաղում։ Իր առաջին գոլը Նապոլիի կազմում խփեց հոկտեմբերի 22-ին՝ Չեմպիոնների Լիգայի Օլիմպիկ Մարսելի դեմ խաղում։ Առաջին գոլը Սերիա A-ում Սապատան խփեց 2014 թվականի մարտի 26-ին՝ դուբլ ձևակերպելով Կատանիայի դեմ խաղում։ Մայիսի 11-ին նա գոլի և գոլային փոխանցման հեղինակ դարձավ Սամպդորիայի դեմ խաղում։ Մայիսի 18-ին կոլումբիացին 2 գոլ խփեց Վերոնայի դեմ խաղում։ Իր առաջին մրցաշրջանում Սապատան անցկացրեց 22 հանդիպում՝ դառնալով 7 գոլի և 2 գոլային փոխանցման հեղինակ։

2014 թվականի դեկտեմբերի 1-ին Սապատան գոլ խփեց Սամպդորիայի դեմ խաղում՝ փրկելով Նապոլիին պարտությունից։ 2015 թվականի փետրվարի 23-ին նա գոլի և գոլային փոխանցման հեղինակ դարձավ Սասուոլոյի դեմ խաղում՝ 2-0 հաշվով հաղթանակ պարգևելով իր թիմին։ 2014-15 մրցաշրջանում կոլումբիացին անցկացրեց 32 հանդիպում՝ դառնալով 8 գոլի և 3 գոլային փոխանցման հեղինակ։

2015 թվականի հուլիսի 22-ին Սապատան 2 տարվա վարձավճարով միացավ Ուդինեզեին։ Իր դեբյուտը նշեց օգոստոսի 16-ին՝ փոխարինելով Անտոնիո Դի Նատալեին Իտալիայի գավաթի Նովարայի դեմ խաղում։ Իր առաջին գոլը խփեց սեպտեմբերի 19-ին՝ Էմպոլիի դեմ խաղում։ Սեպտեմբերի 22-ին Սապատան գոլի և գոլային փոխանցման հեղինակ դարձավ Միլանի դեմ խաղում։ 2016 թվականի սեպտեմբերի 18-ին նա բացեց հանդիպման հաշիվը Կիևոյի դեմ խաղում, սակայն Ուդինեզեն պարտվեց 2-1 հաշվով։ Հոկտեմբերի 23-ին կոլումբիացին գոլի և գոլային փոխանցման հեղինակ դարձավ Պեսկարայի դեմ խաղում՝ օգնելով իր թիմին հաղթել 3-1 հաշվով։ Ուդինեզեի կազմում Սապատան անցկացրեց 65 հանդիպում՝ դառնալով 19 գոլի և 8 գոլային փոխանցման հեղինակ։

### Սամպդորիա
2017 թվականի օգոստոսի 31-ին Սապատան 1 տարվա վարձավճարով միացավ Սամպդորիային։ Իր դեբյուտը ակումբի կազմում նշեց սեպտեմբերի 17-ին՝ Տորինոյի դեմ խաղում՝ այս խաղում դառնալով գոլի հեղինակ։ Սեպտեմբերի 24-ին կոլումբիացին գոլի և գոլային փոխանցման հեղինակ Միլանի դեմ խաղում՝ օգնելով Սամպդորիային հաղթել 2-0 հաշվով։ Հոկտեմբերի 21-ին Սապատան 2 գոլային փոխանցում տվեց Կրոտոնեի դեմ խաղում։ Նոյեմբերի 4-ին նա 2 գոլային փոխանցման հեղինակ դարձավ Ջենոայի դեմ խաղում։ 2018 թվականի հունվարի 28-ին կոլումբիացին խփեց Ռոմայի դեմ խաղի միակ գոլը՝ 1-0 հաշվով հաղթանակ պարգևելով իր թիմին։ 2017-18 մրցաշրջանում Սապատան անցկացրեց 31 հանդիպում առաջնությունում՝ դառնալով 11 գոլի և 6 գոլային փոխանցման հեղինակ։

### Ատալանտա
2017-18 մրցաշրջանից հետո Սամպդորիան գնեց Սապատայի լրիվ տրանսֆերը 17 միլիոն եվրոյի դիմաց։ 2018 թվականի հուլիսի 12-ին նա 2 տարվա վարձավճարով տեղափոխվեց Ատալանտա։ Իր դեբյուտը նշեց հուլիսի 26-ին՝ փոխարինելով Մարկո Դ'Ալեսանդրոյին Եվրոպայի Լիգայի որակավորման 2-րդ փուլի Սարաևոյի դեմ խաղում։ Իր առաջին գոլը խփեց օգոստոսի 9-ին՝ Եվրոպայի Լիգայի որակավորման 3-րդ փուլի Հապոել Հայֆայի դեմ խաղում։ Դեկտեմբերի 9-ին Սապատան հեթ-տրիկ ձևակերպեց Ուդինեզեի դեմ խաղում՝ 3-1 հաշվով հաղթանակ պարգևելով Ատալանտային։ Դեկտեմբերի 17-ին նա խփեց Լացիոյի դեմ հանդիպման միակ գնդակը։ Դեկտեմբերի 26-ին կոլումբիացին դուբլի հեղինակ դարձավ Յուվենտուսի դեմ խաղում, իսկ հանդիպումն ավարտվեց 2-2 հաշվով։ 2019 թվականի հունվարի 20-ին Սապատան 4 գոլ խփեց Ֆրոզինոնեի դեմ խաղում։ Հունվարի 30-ին նա դուբլ ձևակերպեց Իտալիայի գավաթի Յուվենտուսի դեմ խաղում։ Այս ձմռանը Սապատան գոլ խփեց Սերիա A-ի 8 հաջորդական խաղերում՝ հեղինակելով 14 գնդակ և այդ պահին հավասարվելով առաջնության լավագույն ռմբարկուներ Կրիշտիանու Ռոնալդուին և Ֆաբիո Կվալյարելային։ Ապրիլի 22-ին կոլումբիացին գոլի և գոլային փոխանցման հեղինակ դարձավ Նապոլիի դեմ խաղում։ Մայիսի 15-ին նա մեկնարկային կազմում խաղադաշտ դուրս եկավ Իտալիայի գավաթի եզրափակչի Լացիոյի դեմ խաղում, սակայն Ատալանտան պարտվեց 2-0 հաշվով։ 2018-19 մրցաշրջանում Սապատան անցկացրեց 48 հանդիպում՝ դառնալով 28 գոլի ու 8 գոլային փոխանցման հեղինակ, ընդգրկվելով Սերիա A-ի խորհրդանշական հավաքականում և օգնելով իր թիմին զբաղեցնել 3-րդ հորիզոնականը առաջնությունում ու վաստակել տեղը Չեմպիոնների Լիգայում։

2019 թվականի սեպտեմբերի 1-ին Սապատան դուբլ ձևակերպեց Տորինոյի դեմ խաղում։ Սեպտեմբերի 15-ին նա գոլ խփեց և 11-մետրանոց վաստակեց Ջենոայի դեմ խաղում՝ օգնելով իր թիմին հաղթել 2-1 հաշվով։ Սեպտեմբերի 28-ին կոլումբիացին գոլի և գոլային փոխանցման հեղինակ դարձավ Սասուոլոյի դեմ խաղում։ Հոկտեմբերի 1-ին՝ Շախտյոր Դոնեցկի դեմ խաղում Սապատան խփեց Ատալանտայի պատմության առաջին գոլը Չեմպիոնների Լիգայում։ Հոկտեմբերին նա վնասվածք ստացավ Կոլումբիայի հավաքականի կազմում խաղալու ժամանակ՝ բաց թողելով շուրջ 2 ամիս։ 2020 թվականի հունվարի 17-ին Ատալանտան գնեց Սապատայի լրիվ տրանսֆերը 26 միլիոն եվրոյի դիմաց։

## Միջազգային կարիերա
Սապատան ներկայացրել է Կոլումբիան մինչև 20 տարեկանների երիտասարդական հավաքականում։ 2011 թվականին նա Մ20 հավաքականի կազմում մասնակցեց աշխարհի առաջնությանը՝ դառնալով գոլի և գոլային փոխանցման հեղինակ անցկացրած 3 խաղերում, իսկ Կոլումբիան դուրս մնաց քառորդ եզրափակչից՝ 3-1 հաշվով պարտվելով Մեքսիկային։

Կոլումբիայի ազգային հավաքական Սապատան առաջին անգամ հրավիրվեց 2017 թվականի մարտին՝ Բոլիվիայի և Էկվադորի դեմ խաղերի համար։ Իր դեբյուտը ազգային հավաքականում նշեց 2017 թվականի մարտի 23-ին՝ փոխարինելով Մատեուս Ուրիբեին Բոլիվիայի դեմ խաղում։ Առաջին հանդիպումը հավաքականի մեկնարկային կազմում անցկացրեց հոկտեմբերի 11-ին՝ Պերուի դեմ խաղում։ 2018 թվականի մայիսին Սապատան ընդգրկվեց Կոլումբիայի՝ աշխարհի առաջնության համար ընդլայնված 35-հոգանոց կազմում, սակայն դուրս մնաց վերջնական թիմից։

Իր առաջին գոլը Կոլումբիայի հավաքականի կազմում Սապատան խփեց 2019 թվականի հունիսի 9-ին՝ Պերուի դեմ ընկերական խաղում։ 2019 թվականի հունիսին նա Կոլումբիայի կազմում մասնակցեց Կոպա Ամերիկային՝ անցկացնելով 4 հանդիպում և դառնալով 2 գոլի հեղինակ։ Կոլումբիան դուրս մնաց քառորդ եզրափակչից՝ հետխաղյա 11-մետրանոցների հարվածաշարում պարտվելով Չիլիին։

## Կարիերայի վիճակագրություն
### Ակումբային վիճակագրություն
*2020 թվականի հունվարի 13-ի դրությամբ*

### Միջազգային վիճակագրություն
*2020 թվականի հունվարի 13-ի դրությամբ*

### Միջազգային գոլեր

## Նվաճումներ
### Ակումբային
**Նապոլի**

*Իտալիայի գավաթ. 2013–14
*Իտալիայի սուպերգավաթ. 2014

**Ատալանտա**

* Իտալիայի գավաթ. երկրորդ տեղ. 2018–19

### Միջազգային
**Կոլումբիա Մ20**

* Տուլոնի առաջնություն. 2011

### Անհատական
* Սերիա A-ի խորհրդանշական հավաքական. 2018–19

## Ծանոթագրություններ

## Արտաքին հղումներ
* Սապատայի պաշտոնական Ինստագրամի էջը
* Սապատան transfermarkt-ում
* Սապատան soccerbase.com-ում
* Սապատան WhoScored.com կայքում
* Սապատան Ատալանտայի պաշտոնական կայքում 
* Սապատան Սերիա A-ի պաշտոնական կայքում
* Սապատան ՈՒԵՖԱ-ի պաշտոնական կայքում
* Սապատան ՖԻՖԱ-ի պաշտոնական կայքում 

Կատեգորիա:Ամերիկա Կալիի ֆուտբոլիստներ
Կատեգորիա:Ատալանտայի ֆուտբոլիստներ
Կատեգորիա:Էստուդիանտեսի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Կոլումբիայի հավաքականի ֆուտբոլիստներ
Կատեգորիա:Կոլումբիացի ֆուտբոլիստներ
Կատեգորիա:Նապոլիի ֆուտբոլիստներ
Կատեգորիա:Ուդինեզեի ֆուտբոլիստներ
Կատեգորիա:Սամպդորիայի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Տորինոյի ֆուտբոլիստներ